TS Tech køber Hanstholm Elektronik | Installatør
TS Tech har sin base i Esbjerg, og fremover udvider virksomheden til Lindø Industripark, Thyborøn og Hanstholm, hvor Hanstholm Elektronik blandt andet har drevet sin forretning. Arkivfoto.
På mindre end 10 år har TS Tech etableret sig som en voksende virksomhed med kunder for primært vindenergi og industrien.
Nu køber virksomheden Hanstholm Elektronik og udvider dermed dets virkefelt til Lindø Industripark, Thyborøn og Hanstholm, ligesom medarbejderstaben fordobles til cirka 80.
Ved overtagelsen af Hanstholm Elektronik, satser TS Tech på at tilføre virksomheden en stærk kundebase inden for det maritime område og offshore-sektoren.
"Med opkøbet af Hanstholm Elektronik sigter vi efter at blive den førende partner for rederierne i Danmark. Vi ser stærk synergi mellem de to selskabers faglighed, og vi glæder os til at komme i gang med at levere optimale produkter og serviceydelser til vore kunder", siger Thomas V. West, administrerende direktør i TS Tech.
I fremtiden vil TS Tech have ekstra fokus på udviklingen af marinedele. Derfor er virksomheden i gang med at sammensætte et stærkt team, fortæller direktøren.